ગત એપ્રિલ મહિનાના અંત ભાગમાં શિકાગોમાંથી કિશન મોડુગુમુડી અને તેની પત્ની વેભાની ધરપકડ થઈ હતી. ઇલિનોઇસ રાજ્યમાં તેની સામે કેસ દાખલ થયો છે, જેમાં હિરોઇનોના નામ જાહેર કર્યા વિના ચાર્જશીટ ફાઇલ કરાઇ છે. આ પાંચેય માટે એરલાઇન્સની ટિકિટ અને હોટેલ બુકિંગનું કામ આ દંપતિએ કર્યું હતું. પોલીસે બરાબર તપાસ કરીને કેસ તૈયાર કર્યો છે. તેમાં અપાયેલી વિગતો અનુસાર પાંચેય હિરોઇનો વિશે ખાસ્સો પ્રચાર કરાયો હતો અને તેમનો ઉપયોગ કર્મશિયલ સેક્સ એક્ટ માટે કરાયો હતો. ફોન ટેપ થયા હતા, તેમાં થયેલી વાતચીતના અંશો ફરિયાદમાં જણાવાયા છે. તેમાં વેભા ક્લાયન્ટ સાથે ભાવતાલ કરતી જણાય છે. બેથી ત્રણ કલાક માટે તે એક હજારથી અઢી હજાર ડોલરના ભાવ માટે રકઝક કરતી જણાય છે. ગ્રાહકો માગે ત્યારે હિરોઇનોના ફોટા પણ વેભા મોકલી આપતી હતી.